संरक्षण मंत्रालय
भारताला सर्वात सामर्थ्यशाली राष्ट्रामध्ये परिवर्तित करण्यासाठी नव्या कल्पना मांडण्याचे, नवोन्मेषाचे आणि नवीन कंपन्या स्थापन करण्याचे संरक्षण मंत्र्यांचे तरुणाईला आवाहन
पुण्यातील सिम्बायोसिस विद्यापीठात जी -20 विचारवंतांचे स्वातंत्र्य या विषयावर व्याख्यान देताना, सरकारच्या धोरणांचा लाभ घेण्याचे आणि संपत्ती निर्माते बनून देशाच्या विकासगाथेत योगदान देण्याचे राजनाथ सिंह यांचे आवाहन
पुरवठा साखळीतील एमएसएमई आणि विक्रेत्यांना वेळेवर पेमेंट करण्यावर आणि सुरक्षित भविष्यासाठी स्वच्छ तंत्रज्ञानाचा वापर करण्यावर संरक्षणमंत्र्यांचा भर
नवी दिल्ली, 28 मार्च 2023
आगामी काळात भारताला सर्वात शक्तिशाली राष्ट्रांमध्ये परिवर्तित करण्याच्या सरकारच्या दृष्टिकोनाला साकार करण्यासाठी नव्या कल्पना मांडण्याचे, नवोन्मेषाचे आणि नवीन कंपन्या तसेच संशोधन आणि विकास आस्थापना स्थापन करण्याचे आवाहन, संरक्षण मंत्री राजनाथ सिंह यांनी तरुणाईला केले आहे. 28 मार्च 2023 रोजी महाराष्ट्रातील पुणे येथील सिम्बायोसिस आंतर राष्ट्रीय  विद्यापीठात फील्ड मार्शल एसएचएफजे माणेकशॉ स्मृती व्याखान देताना ते बोलत होते. देशाने ‘अमृत काळात’ प्रवेश केला आहे, या काळात सरकारने आधुनिक तंत्रज्ञानाचा वापर आणि व्यवसाय सुलभतेसाठी अनेक धोरणे आणून आणि पावले उचलून सक्षम आणि आत्मनिर्भर 'नव्या भारताचा’ पाया घातला असून याने तरुणांना त्यांची स्वप्ने साकार करण्याची संधी दिली आहे, याकडे संरक्षण मंत्र्यांचे लक्ष वेधले.
व्यवसायाच्या स्थापनेसाठी तंत्रज्ञान हा सर्वात महत्वाचा घटक असल्याचे सांगत, संरक्षण संशोधन आणि विकास संस्था  आणि वैज्ञानिक आणि औद्योगिक संशोधन परिषद  यांसारख्या संशोधन आणि विकास आस्थापनांमध्ये मोठ्या प्रमाणावर सुधारणा करण्यात आल्याचे प्रतिपादन राजनाथ सिंह यांनी केले.
पंतप्रधान नरेंद्र मोदी यांच्या नेतृत्वाखाली देश एका नव्या संकल्पानुसार वाटचाल करत आहे यामध्ये ओजस्वी युवकांची भूमिका महत्त्वाची आहे, असे संरक्षण मंत्री म्हणाले. सरकारच्या धोरणांचा लाभ घ्यावा, आर्थिक क्षेत्रात क्रांती घडवून आणावी आणि संपत्ती निर्माते बनून विकासगाथेमध्ये योगदान द्यावे, असे आवाहन त्यांनी तरुणांना केले.
भारतातील तरुणांच्या अतुलनीय ऊर्जेची तुलना अणुऊर्जेच्या वैशिष्ट्यांशी करत या ऊर्जेच्या प्रभावी वापरासाठी 'दिशा' महत्वाची असण्यावर राजनाथ सिंह यांनी भर दिला. या विधानाच्या अनुषंगाने,"भारतात आज 90,000 हून अधिक स्टार्ट-अप्स आहेत , त्यापैकी 100 हून अधिक युनिकॉर्न आहेत, तरुणांचा उत्साह आणि उर्जेमुळे हे शक्य झाले आहे" असे राजनाथ सिंह यांनी सांगितले. जसे अणुऊर्जेला तिच्या सर्वोत्तम वापरासाठी दिशा आवश्यक असते, तशीच तरुणांची ऊर्जा राष्ट्र उभारणी आणि समाजकल्याणाच्या दिशेने वळवण्याची गरज असल्याचे त्यांनी नमूद केले. मूल्य, संस्कृती आणि परंपरा यांच्या माध्यमातून ही ऊर्जा नियंत्रित होऊ शकते, असे ते म्हणाले.
देशात लवकरच नवीन व्यावसायिक कंपन्या आणि कारखाने स्थापन होतील आणि तज्ज्ञ लोक महत्त्वाची भूमिका बजावतील, असा विश्वास व्यक्त करत तुम्ही ज्या कंपन्या स्थापन कराल त्याची ज्याप्रमाणे जबाबदारी घ्याल त्याचप्रमाणे राष्ट्राप्रती तुमची जबाबदारी आहे, संरक्षण मंत्र्यांनी विद्यार्थ्यांना सांगितले. सर्व संबंधितांच्या हिताची काळजी घेत त्याच वेळी देशाला सर्वोत्तम आणि किफायतशीर उत्पादने आणि सेवा मिळतील हे सुनिश्चित करण्याचे आवाहन त्यांनी केले. त्यांनी संबंधित संस्थेच्या पुरवठा साखळीतील एमएसएमई आणि विक्रेत्यांना वेळेवर पेमेंट करण्याचे आणि सुरक्षित भविष्यासाठी स्वच्छ तंत्रज्ञानाचा वापर करण्याचे आवाहन केले.एक जाणकार कॉर्पोरेट नागरिक म्हणून त्यांचे कॉर्पोरेट सामाजिक उत्तरदायित्व पार पाडण्याचे आवाहनही त्यांनी केले.
विविध संस्थांनी केलेल्या सर्वेक्षणाचा उल्लेख करून राजनाथ सिंग म्हणाले की जगात पाचव्या क्रमांकावर असलेली भारतीय अर्थव्यवस्था सातत्याने अभूतपूर्व वेगाने पुढे जात आहे आणि अर्थातच 2047 पर्यंत जगातील पहिल्या तीन क्रमांकाच्या अर्थव्यवस्थेत तिचा समावेश होईल. पंतप्रधानांच्या नेतृत्वाखाली आंतरराष्ट्रीय मंचावर भारताची प्रतिमा संपूर्णपणे बदलत आहे आणि जग आता नवी दिल्लीचे मत लक्षपूर्वक ऐकते, असे त्यांनी ठामपणे सांगितले. भारत हे जगासाठी सर्वाधिक पसंतीचे, विश्वासार्ह गुंतवणूक स्थळ असल्याचे ते म्हणाले. निर्यात असो किंवा एफडीआयचे आगमन, आयकर किंवा वस्तू आणि सेवा कराचा विक्रमी भरणा; आपला देश जवळपास सर्व आघाड्यांवर सरस कामगिरी करत आहे. “सरकारने बँकिंग क्षेत्रात केलेल्या अनेक सुधारणा राजनाथ सिंह यांनी अधोरेखित केल्या. "2014 मध्ये अनेक बँका अनुत्पादित मालमत्तेच्या आणि तोट्याच्या ओझ्याखाली गाडल्या गेल्या होत्या. कोणत्याही परिस्थितीत त्या नवीन कर्ज देण्याच्या अवस्थेत नव्हत्या. काही बँकांचे खाजगीकरण करून आम्ही त्यांना नवीन जीवन देण्याचा प्रयत्न करत आहोत. सार्वजनिक क्षेत्रातील बँकांना भांडवल पुरवठा करून आम्ही त्यांना उभे केले. अगदी आत्तापर्यंत अनुत्पादित मालमत्तेमुळे किंवा इतर कारणांमुळे नुकसानीत जात असलेल्या अनेक बँकांना आम्ही पुनरुज्जीवन दिले आणि आज त्या बाजारात व्यवस्थित उभ्या आहेत आणि कर्ज सुद्धा देण्याच्या स्थितीत आहेत.", असे ते म्हणाले. 2047 मध्ये देश स्वातंत्र्याचे शंभरावे वर्ष पूर्ण करत असेल, अशावेळी तरुणांना त्यांचे लक्ष्य गाठण्यासाठी यशाचा आराखडा तयार करावा लागेल आणि स्वतःला सिद्ध करत भारताला बळकट आणि समृद्ध राष्ट्र म्हणून आकार द्यावा लागेल असे संरक्षण मंत्री म्हणाले. देशाच्या प्रगतीत असलेले व्यवस्थापनाचे महत्त्व अधोरेखित करत त्यांनी सामाजिक व आर्थिक विकासाच्या दृष्टीने व्यवस्थापन हा महत्त्वाचा भाग असल्याचे सांगितले.
उत्तम व्यवस्थापन तुम्हाला संस्था उभ्या करणे अधिकाधिक परिणामकारक होण्यासाठी आणि तेथील संस्कृतीला आकार देण्यासाठी सहाय्यकारी ठरते . नवीन संस्थांमध्ये व्यवस्थापन हे पाठीच्या कण्याप्रमाणे असते. मनुष्यबळाचा परिणामकारक वापर असो किंवा मनुष्य, स्थावर आणि आर्थिक संसाधनांचा परिणामकारक वापर, योग्य गोष्टी होण्यासाठी योग्य गोष्टी करणे हा व्यवस्थापनाचाच भाग आहे.
G-20 विचारवंतांच्या भाषण मालिकेचा सोहळा या अंतर्गत फिल्ड मार्शल SHFJ माणेकशॉ स्मृति व्याख्यान आयोजित केले होते.
R.Aghor/Sonal C/Vijaya/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 125